32002D0359
L 127/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 13 май 2002 година
относно процедурата за удостоверяване на съответствието на строителни продукти в допир с вода, предназначена за консумация от човека, съгласно член 20, параграф 2 от Директива 89/106/ЕИО на Съвета
(нотифицирано под номер C(2002) 1417)
(текст от значение за ЕИП)
(2002/359/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/106/ЕИО на Съвета от 21 декември 1989 г. относно сближаването на законовите, подзаконовите и административните разпоредби на държавите-членки относно строителните продукти (1), изменена с Директива 93/68/ЕИО (2), и по-специално член 13, параграф 4 от нея,
като има предвид, че:
(1)
От Комисията се изисква да избере от двете процедури по член 13, параграф 3 от Директива 89/106/ЕИО относно удостоверяване съответствието на продукт „възможно най-малко обременителната процедура, отговаряща на изискванията за безопасност“. Това означава, че е необходимо да се реши дали за даден продукт или фамилия продукти наличието на система за контрол на качеството на продукцията в завода под отговорността на производителя е необходимо и достатъчно условие за удостоверяване на съответствие, или дали поради причини, свързани с удовлетворяването на критериите, дадени в член 13, параграф 4, се изисква намесата на утвърден сертифициращ орган.
(2)
Член 13, параграф 4 от Директива 89/106/ЕИО изисква така определената процедура задължително да се посочва в мандатите и техническите спецификации. Следователно, желателно е да се дефинира концепцията на продукта или фамилия продукти, така както се използва в мандатите и техническите спецификации.
(3)
Двете процедури, предвидени в член 13, параграф 3, са описани подробно в приложение III към Директива 89/106/ЕИО. Поради това е необходимо ясно да се уточнят методите, по които двете процедури трябва да се изпълняват, чрез позоваване към приложение III на въпросната директива за всеки продукт или фамилия продукти, тъй като в приложение III се дава предпочитание на някои системи.
(4)
Процедурата, посочена в буква а) на член 13, параграф 3 от Директива 89/106/ЕИО, съответства на системите, изложени в първата възможност - без постоянен надзор - и на втората и трета възможности от точка ii) от раздел 2 на приложение III. Процедурата, посочена в буква б) на член 13, параграф 3, съответства на системите, изложени в точка i) на раздел 2 на приложение III, а в първата възможност - с постоянен надзор - на точка ii) на раздел 2 на приложение III.
(5)
Мерките, предвидени в настоящата директива са в съответствие със становището на Постоянния комитет по строителство,
ПРИЕ НАСТОЯЩОТО РЕШЕНИЕ:
Член 1
Съответствието на изложените в приложение I продукти се удостоверява с процедура, чрез която в допълнение към заводската система за контрол на продукцията, управлявана от производителя, се ангажира и сертификационен орган за оценката и надзора на контрола на производството или на самия продукт.
Член 2
Процедурата за удостоверяване на съответствието, както е дадена в приложение II, се отбелязва в мандатите и техническите спецификации, посочени в член 4 от Директива 89/106/ЕИО.
Член 3
Адресати на настоящото решение са държавите-членки.
Съставено в Брюксел на 13 май 2002 година.